**ΕΥΡΩΠΑΪΚΗ ΕΝΩΣΗ**

***1-ΠΡΟΛΟΓΟΣ***

*(Γενικό σχόλιο πάνω στην ιδιαιτερότητα της Ευρώπης και το σκοπό της ευρωπαϊκής ενοποίησης), π.χ.:*

Η Ευρώπη έχει ονομαστεί «γηραιά ήπειρος»· και όχι τυχαία, επειδή είναι η ήπειρος στην οποία γεννήθηκε και στέριωσε ο πολιτισμός έτσι όπως τον ξέρουμε σήμερα και εξακολουθεί να αποτελεί σημείο αναφοράς στις σύγχρονες πολιτισμικές εξελίξεις. Σ’ αυτή τη βάση η προσπάθεια που ξεκίνησε στον αιώνα μας – και μετά από δύο καταστροφικότατους πολέμους, που σπάραξαν την ευρωπαϊκή ήπειρο – για μία ευρωπαϊκή ενοποίηση με στόχο την πρόοδο και την ευημερία των λαών της Ευρώπης αποτελεί ένα από τα πιο φιλόδοξα και ελπιδοφόρα σχέδια της εποχής μας, που στηρίζει την ελπίδα ότι τελικά η ειρήνη και η συνεργασία μεταξύ των λαών δεν αποτελούν ανέφικτους στόχους.

***2-ΚΥΡΙΟ ΘΕΜΑ***

**Α-Κοινά χαρακτηριστικά – λόγοι που δικαιολογούν την ενοποίηση**

Υπάρχουν μεταξύ των ευρωπαϊκών λαών κοινά χαρακτηριστικά και ενοποιητικά στοιχεία που επιτρέπουν το όνειρο και την ελπίδα για ενότητα ***(***→ ***μετάβαση)***

* Οι ευρωπαϊκοί λαοί έχουν κοινό φυλετικό παρελθόν, ιστορικούς δεσμούς και κοινή μοίρα, που τους καθιστά μέλη της μεγάλης ευρωπαϊκής οικογένειας.
* Ο ευρωπαϊκός πολιτισμός έχει ως βάση και κατευθυντήριο κορμό τον αρχαίο ελληνικό πολιτισμό, ο οποίος στη συνέχεια διαμορφώθηκε και συνεχίστηκε από τον ρωμαϊκό πολιτισμό.
* Οι ελληνορωμαϊκές ρίζες συμπληρώνονται και εμπλουτίζονται από τη χριστιανική θρησκεία, που εδραιώθηκε σε ευρωπαϊκό έδαφος.
* Πολιτιστικές ομοιότητες και αλληλεπιδράσεις σφραγίζουν τον ευρωπαϊκό πολιτισμό: η τέχνη, η φιλοσοφία, ο ανθρωπισμός, τα πολιτικά ιδανικά γίνονται αντιληπτά από τους Ευρωπαίους με τον ίδιο περίπου τρόπο.
* Ο νέος Δυτικός πολιτισμός ξεκίνησε από την Αναγέννηση, βασισμένη στα κλασικά ιδανικά, και εδραιώθηκε με βάση τον Ευρωπαϊκό Διαφωτισμό και τις φιλελεύθερες ιδέες του.
* Η Ευρώπη ανέκαθεν αγαπούσε την ποικιλία, τον πλουραλισμό και αποστρεφόταν τη μονομέρεια και τη μονοτονία. Γι’ αυτό υπήρξε η έδρα επιστημονικών ρευμάτων και πρωτότυπων ιδεών, η πατρίδα νεωτεριστικών ρευμάτων, η ήπειρος των μεγάλων πρωτοπόρων (Ευριπίδης, Σωκράτης, Γαλιλαίος, Βολταίρος, Μαρξ, Φρόυντ,…)
* Το ευρωπαϊκό πνεύμα διαπνέεται στο σύνολό του από το ιδανικό του Ανθρωπισμού.
* Η Ευρώπη υπήρξε η πατρίδα και ο πρόμαχος της δημοκρατίας (αρχαία ελληνική δημοκρατία, Γαλλική Επανάσταση).
* Οι ευρωπαϊκοί λαοί αποτελούν μια κοινωνία που στηρίζεται στην ενότητα χώρου, στα παρόμοια ήθη και έθιμα, στην ευρωπαϊκή κοινή γνώμη, στα κοινά χαρακτηριστικά, στις κοινές ιστορικές εμπειρίες. Όλα αυτά ενισχύονται από τον ενδοευρωπαϊκό τουρισμό.

**Β- Η σημασία της ευρωπαϊκής ενοποίησης**

Με βάση τα κοινά χαρακτηριστικά τους οι λαοί της Ευρώπης ανήκουν τελικά σε έναν κοινό πολιτισμό, με όλη την πολλαπλότητα και την πολυμορφία που τον χαρακτηρίζει. Από εδώ ξεκινάει η σημασία της Ευρωπαϊκής Ένωσης τόσο για τους ευρωπαϊκούς λαούς, όσο και για τον κόσμο ολόκληρο ***(→ μετάβαση)***

* Η ευρωπαϊκή ενοποίηση προωθεί και εξασφαλίζει τη συνεργασία, τη συνεννόηση, την αλληλοκατανόηση των ευρωπαϊκών λαών. Έτσι, αποβάλλονται οι προκαταλήψεις και ο ρατσισμός και δημιουργείται κοινή ευρωπαϊκή συνείδηση.
* Η οικονομική συνεργασία βοηθάει στην αύξηση της παραγωγής, στην ανάπτυξη της τεχνολογίας, στην υλική ευημερία και στην ταχύρρυθμη οικονομική ανάπτυξη με την αλληλοβοήθεια των κρατών – μελών.
* Η πολιτική ενοποίηση ενισχύει τη δημοκρατία, προστατεύει τα δικαιώματα των πολιτών και κατοχυρώνει γενικά τα ανθρώπινα δικαιώματα.
* Η παιδεία μέσα από την ανταλλαγή στοιχείων εκσυγχρονίζεται και βελτιώνεται και ανθεί η επιστημονική έρευνα με τις επιστημονικές ανταλλαγές, τα προγράμματα διασχολικών ή διαπανεπιστημιακών συνεργασιών και ανταλλαγών (π.χ. Erasmus), τα πανεπιστημιακά προγράμματα και τα επιστημονικά συνέδρια. Έτσι, ανταλλάσσονται καλές πρακτικές και αναβαθμίζεται συνολικά το εκπαιδευτικό επίπεδο.
* Ο κοινός ευρωπαϊκός πολιτισμός εμπλουτίζεται με τις επιμέρους πολιτισμικές προσφορές των κρατών –μελών και με την αξιοποίηση των πολιτιστικών ανταλλαγών, που δημιουργούν μια μεγάλη και πλούσια ευρωπαϊκή κληρονομιά.
* Η κοινή εξωτερική πολιτική προστατεύει από εξωτερικούς κινδύνους και κάνει την Ευρώπη ισχυρή και αυτάρκη, ώστε να ασχολείται μόνο με έργα ειρήνης και πολιτισμού.
* Τα κοινά παγκόσμια προβλήματα (μόλυνση του περιβάλλοντος, πυρηνική απειλή, ναρκωτικά, βία και εγκληματικότητα, ρατσισμός, τρομοκρατία κλπ) αντιμετωπίζονται καλύτερα στο πλαίσιο της ευρωπαϊκής οικογένειας, ενώ προτείνονται λύσεις και σε παγκόσμιο επίπεδο.
* Η ένωση των λαών αποδεικνύει τη ματαιότητα του πολέμου και ενισχύει την παγκόσμια ειρήνη, τον διάλογο και τη συνεργασία.
* Η Ευρώπη αποτελεί πρότυπο συνεργασίας και αλληλοβοήθειας και για τους άλλους λαούς και δημιουργεί ένα πολύ θετικό προηγούμενο.
* Η ανταλλαγή πολιτισμικών στοιχείων και η γόνιμη αφομοίωσή τους από τους ευρωπαϊκούς λαούς διευρύνει το ευρωπαϊκό πνεύμα και ενισχύει τις πρωτοποριακές ιδέες και την ελεύθερη σκέψη.

**Γ- Ενδεχόμενοι κίνδυνοι για τους λαούς στο πλαίσιο της Ευρωπαϊκής Ένωσης**

Ωστόσο η προοπτική της Ευρωπαϊκής Ένωσης δεν είναι απαλλαγμένη από φόβους και κινδύνους, συχνά βάσιμους, που σχετίζονται με τη λανθασμένη θεώρησή της. Οι διαφορές των συμφερόντων, η άνιση κατανομή του πλούτου, οι διαφορετικές συνθήκες που αντιμετωπίζουν και οι ιδιαιτερότητες των επιμέρους λαών καθιστούν συχνά τη συνεργασία δύσκολη και προκαλούν προβλήματα στους ευρωπαϊκούς λαούς ***(→ μετάβαση)***

* Η αντίθεση πλούσιων και φτωχών χωρών στο πλαίσιο της Ευρώπης διευρύνει τα χάσματα. Έτσι, τα ισχυρά κράτη συχνά έχουν την τάση να κυριαρχήσουν στα πιο αδύναμα και να παίξουν ηγετικό ρόλο στην Ευρωπαϊκή Ένωση, ενώ τα πιο ανίσχυρα οικονομικά οδηγούνται σε οικονομική και πολιτισμική εξάρτηση από αυτά.
* Οι οικονομικές διαφορές εντείνονται λόγω του κοινού «ισχυρού» νομίσματος και δημιουργούν προβλήματα ακρίβειας και πληθωριστικές τάσεις στα πιο αδύναμα οικονομικά κράτη.
* Τα οικονομικά συμφέροντα κυριαρχούν και μετατρέπουν την Ένωση σε έναν συνασπισμό οικονομικού αποκλειστικά χαρακτήρα. Έτσι, ο πολιτισμός παραμελείται και υποβαθμίζεται.
* Απειλείται συχνά η ιδιαιτερότητα του κάθε λαού από την ομοιομορφοποίηση και την κυριαρχία ξένων προτύπων και την ξενομανία των αδύναμων προς τους ισχυρούς. Έτσι, αλλοιώνεται η γλώσσα και ο τρόπος ζωής, τα ήθη και τα έθιμα, η πολιτιστική κληρονομιά των μικρότερων λαών και απειλείται η πολιτισμική ποικιλομορφία, που ήταν ανέκαθεν το χαρακτηριστικό του ευρωπαϊκού πολιτισμού.
* Εισάγονται και αρνητικά πρότυπα μαζί με τα άλλα ξένα στοιχεία, όπως η βία, η εγκληματικότητα, τα ναρκωτικά, η ανηθικότητα, η περιφρόνηση των αξιών, νεοναζιστικές ιδεολογίες, και έτσι ανατρέπεται η κοινωνική συνοχή.
* Συχνά αφυπνίζονται στους ευρωπαϊκούς λαούς εθνικιστικά αισθήματα και ρατσιστικές αντιλήψεις περί ανώτερων και κατώτερων λαών, καθώς και ξενοφοβία, ως αντίδραση στη λογική της ομοιομορφοποίησης και εξαιτίας του φόβου αλλοίωσης της εθνικής ιδιαιτερότητας. Στο ίδιο πλαίσιο παρατηρείται, λόγω της διαφοράς συμφερόντων και του φόβου της ισοπέδωσης, ένας έντονος «ευρωσκεπτικισμός», που κάνει πολλές χώρες και λαούς να αμφισβητούν τη χρησιμότητα και τη σκοπιμότητα της ευρωπαϊκής ενοποίησης και ενίοτε να επιδιώκουν έξοδο από την ευρωπαϊκή οικογένεια (π.χ. Brexit και άλλες σχετικές τάσεις).
* Οι οικονομικές κρίσεις ξεσπούν και διαδίδονται πιο εύκολα λόγω του κοινού νομίσματος και οι συνέπειές τους επηρεάζουν αρνητικά όλους τους ευρωπαϊκούς λαούς.

**Δ- Αντιμετώπιση των κινδύνων**

Παρά τους κινδύνους το όραμα παραμένει. Ο φόβος, εξάλλου, δεν δικαιολογεί την παραίτηση, αλλά μας ευαισθητοποιεί για την προσεκτική πραγματοποίηση του ευρωπαϊκού ονείρου. ***(→ μετάβαση)***

* Πρέπει να απεξαρτηθούμε από τη λογική της οικονομικής αποκλειστικά ένωσης. Εξίσου σημαντική είναι και η πολιτισμική ενότητα και ανάπτυξη, η αξιοποίηση ης πλούσιας πολιτιστικής παράδοσης των κρατών–μελών, ώστε να δοθεί έμφαση σε έναν πολιτισμό με ανθρώπινο πρόσωπο.
* Απαραίτητος είναι ο σεβασμός στις ιδιαιτερότητες των λαών και η αποφυγή της πολιτισμικής ομοιομορφοποίησης.
* Η συνεργασία των χωρών–μελών πρέπει να είναι γνήσια και απαλλαγμένη από κάθε σκοπιμότητα. Η λεγόμενη κοινοτική αλληλεγγύη δεν πρέπει να μένει μόνο στα χαρτιά και στο όνομα, αλλά να γίνεται προσπάθεια να γίνει πράξη.
* Οι ισχυρές οικονομικά χώρες είναι απαραίτητο να βοηθούν τις ασθενέστερες, ώστε να επιτευχθεί η σύγκλιση. Και οι ασθενέστερες χώρες όμως είναι ανάγκη να εργάζονται εντατικά και υπεύθυνα, ώστε να συμβαδίσουν με τις υπόλοιπες στο πλαίσιο μιας ισχυρής ευρωπαϊκής συνεργασίας.
* Η ενωμένη Ευρώπη δε θα προχωρήσει, αν στηριχτεί στους αποκλεισμούς, στην υποτίμηση, στην καταπίεση. Γι’ αυτό χρειάζεται απαλλαγή από εθνικιστικές και ρατσιστικές αντιλήψεις και ενίσχυση της δημοκρατίας και του ανθρωπισμού.
* Προς αυτόν τον σκοπό θα βοηθήσει η ενίσχυση των πολιτισμικών ανταλλαγών μεταξύ των κρατών–μελών και η αξιοποίηση της επιστήμης, της τέχνης, του αθλητισμού, της συνάντησης των νέων, των εκπαιδευτικών προγραμμάτων ανταλλαγής, του εμπορίου και του τουρισμού, προκειμένου να επιτευχθεί μια βαθιά και ουσιαστική συνεργασία και ανάπτυξη πνεύματος κοινοτικής αλληλεγγύης.

***3-ΕΠΙΛΟΓΟΣ***

*(Επισήμανση συμπερασματικά της σημασίας της πραγμάτωσης του οράματος της ευρωπαϊκής ενοποίησης προς όφελος των λαών)*

Στις μέρες μας, που ο πολιτισμός έχει ξεφύγει πια από τα όρια του έθνους και ακολουθεί παγκόσμια πορεία, η Ευρωπαϊκή Ένωση αποτελεί ένα ελπιδοφόρο παράδειγμα και ένα αισιόδοξο μήνυμα ότι μπορούν τα προβλήματα να λυθούν, οι διαφορές να ξεπεραστούν και οι δυσκολίες να υπερνικηθούν, ώστε οι λαοί να συνεργαστούν και να λειτουργήσουν αρμονικά με στόχο την κοινωνική ανανέωση και έναν πολιτισμό με πραγματικά ανθρώπινο πρόσωπο.